# Ivona ann Hamon

Oberennoù damheñvel pe handelvoù all zo ivez, gwelout Ivona an Hamon.
| ◄ Ar Gerdadraon hag ar Gernewez | Ivona ann Hamon | Bosenn Elliant ► |
— Pajik, pajik, lavar d’in-me
Piou ar plac’h iaouank ’zo ase ?
— Aotro, Ivona ann Hamon,
Koanta plac’hik ’zo en Leon. —
Ma faj-bihan deus-te ganin,
Eomp hon daou d’hi zaludin :
— Demad d’ac’h Ivona ’n Hamon,
’C’hui gouskfe ’n noz gant ar Baron ? —
— Salv-ho-kraz, wit ze na rinn ket,
Ma mamm ’zo newez-intanvezet,
Hag a deuz a-walc’h a anvoui,
Heb ober muioc’h c’hoaz d’ez-hi. —
— Ivonaïk deut-c’hui ganin,
Me gasso ho mamm d’al leandi ;
Me gasso ho mamm da leanes,
C’hui, Ivona, ’vo barones. —
 Kement ’n euz gret euz hi fedi
Ma ’z eo bet et gant-han d’he di ;
Ma ’z eo bet et da Voazhamon,
Allas ! ’wit glac’har hi c’halon !
 Ar Baron iaouank a lare
D’he c’houarneres p’arrue :
— Laket ar beer a uz d’ann tan,
D’Ivoanïk ha d’in, d’hor c’hoan. —
 Ar Baron iaouank a lare
D’he bajik bihan en noz-se :
— Et d’ann traon, laret d’Ivona,
Donet ganin-me da goania. —
 — Laret ’zo d’ec’h-c’hui, Ivona,
Dont gant ar Baron da goania. —
— Gant ’r servijerrienn me goanio, Gant ’r gegineres a gousko. —
 — Aotro, laret ’n euz Ivona
N’deui ket da ved-oc’h da goania ;
Gant ’r servijerrienn a koanio,
Gant ’r gegineres a kouko. —
 — Et d’ann traon, laret d’Ivona
Donet prim gant-on da goania ;
Hag a vije merc’h ur markiz
N’ vije gant-hi mui a diviz ! —
 — Laret a zo d’ec’h Ivona,
Dont gant ar Baron da goania,
Donet prim ha hasta hunan,
Rag ’ma ar zoubenn o ienan. —
 Ar baron iaouank a lare
D’Ivona ’n Hamon en noz-se :
— Hag a vijec’h merc’h ur markiz,
N’ vije gant-oc’h mui a diviz ! —
 — Ma enor a garann parfet,
’Oa kiriek d’in na deujenn ket. —
Ivona ’n Hamon ’lavare,
Euz taol ar Baron, p’azee :
— Ma oufenn, aotro ar Baron,
Ez afrontfec’h merc’h ann Hamon,
Me dorfe pint, iwe gwerenn,
Ha dre ar prenestr ’em daolfenn ! —
 — Gant-oc’h Ivona, ’on souezet,
N’ho euz ket ho speret parfet. —
Ivona ’n Hamon a lare,
’N gwele ’r Baron pa c’hourvee :
 — Ma oufenn, aotro ar Baron,
Ez afrontfec’h merc’h ann Hamon,
Ma oufenn-ze, aotro ’r Baron,
Me voutfe ’r gontel em c’halon ! —
 Ar Baron iaouank a lare
Da Ivona, pa hi c’hlewe :
— Gant-oc’h, Ivona ’on souezet,
C’hui n’e ket parfet ho speret ! —
Ar Baron iaouank a lare D’he gegineres euz ’r beure :
— Gret dijuni Ivona mad,
Na ewit hi zrugarekad !…… —
 Ivona ’n Hamon a lare,
Euz hi c’her, dre ma tostaë :
— Aotro Doue, petra larinn,
Er ger d’am mamm pa arruinn :
 En ker en noz-ma ’on lojet,
Gant ann dersienn ’on bet gwasket…… . . . . . . . . . . . . . . . . . .
’N intanves paour a lavare
’N ti ’r medesinn pa arrue :
— C’hui ’zellfe dour ur feumeulenn,
Klanv eiz miz ’zo gant ann dersienn ? —
 Ar medesinn a lavare
D’ann intanves paour en de-se :
— ’N hini ’zo perc’henn d’ann dour-ma,
Eiz miz bugale ’ma ’touga ;
 Eiz miz bugale hag anter ;
Eiz miz bugale hag anter,
Ha bars ma arrufet er ger,
A vezo achu hi amzer ! —
’N intanves paour a lavare,
Ebars ar ger pa arrue :
— Ma merc’h na vo ket liennet,
Ken-neubeud iwe archedet :
 Ken-neubeud iwe archedet,
Approuv ann doktor ’vezo red…… —
’N doktor medesinn a lare
D’ann intanves paour, en de-se :
 — Piou eo ar vamm ’ouzomp er-vad,
Med n’ouzomp ket piou eo ann tad ! —
Baron ar C’hoad a oa en ti,
Deut da welet hi digori :
 — Piou eo ar vamm a ouzoc’h mad,
Me ’oar iwe piou eo ann tad.
Birwikenn hini n’eureujan,
Balamour d’ac’h-c’hui, Ivona ! —
Kanet gant Marie-Job Kerival, Kerarborn, 1848.
Baron ar C’hoad a c’houlenne
Na dre he gambr pa bazee :
— Piou eo ar baïsantes-se,
’Dremenn ker mistr war ar pave ?
 Me garie, ’wit ’n doubl pistolet
A vije ganin o kousket ! —
— Ma mestr ho toubl-pistolet d’in,
Ha me ielo da gomz gant-hi :
 Demad d’ac’h-c’hui, Ivonaïk ! —
— Ha d’ac’h iwe ’ me-z-hi, pajik ! — — Laret zo d’ac’h, Ivona goant,
Donet gant ma aotro d’he gambr. —
— Lavaret d’ho mestr, paj bihan,
Donet d’ann ofern da Wenngamp ;
Dont da Wenngamp d’ann ofern-bred ;
Ha komzfomp war vur ar vered. —
 Baron ar C’hoad a lavare
War vur ’r vered, ’r sul da greiz-de :
— Groage, merc’hed, en em dennet,
Ma larinn ur gir en sekret.
 Ivonaïk, mar am c’haret,
Ganin da Voazhamon ’ teufet. — — N’inn ket da Voazhamon fete,
Ken ’m bo roët lein, da greiz-de. —
 Ivonaïk a lavare,
Pa doa roët lein da greiz-de :
— Me ia da vale d’ar jardinn,
D’ober ur bouked louzou-finn ;
 D’ober ur bouked louzou-finn,
A vajolain, a durkantinn ;
Mar arru Goazhamon aman,
’N han’ Doue ma nac’het out-han. —
 Baron Goazhamon a lare
’N ti Ivonaïk, p’arrue :
— Demad ha joa holl en ti-ma,
Ivonaïk, pe-lec’h ema ? —
 — ’Baoe ma ’z eo hi lein debret,
Na ouzonn ket pe-lec’h eo et. —
— Mar ’ma er ger, n’hen nac’het ket,
Poan d’ober d’ez-hi n’am euz ket. —
 — Et eo duze bars ar jardinn,
D’ober ur bouked louzou-finn ;
D’ober ur bouked louzou-finn,
A varjolain, a durkantinn. —
 — Ivonaïk mar am c’haret,
Ganin da Voazhamon ’ teufet. —
— Ganec’h da Voazhamon n’in ket,
Ma enor d’in a ve kollet…… — . . . . . . . . . . . . . . . . . .
Dastumet gant J. M. ar C’houero, en paroz Prat, 1836.